Document ID: 32013R0818

REGULAMENTUL (UE) NR. 818/2013 AL COMISIEI
din 28 august 2013
de modificare a anexei III la Regulamentul (CE) nr. 1333/2008 al Parlamentului European și al Consiliului în ceea ce privește utilizarea esterilor zaharozei cu acizi grași (E 473) în arome clare pentru băuturile aromatizate pe bază de apă
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa III la Regulamentul (CE) nr. 1333/2008 prevede o listă a Uniunii de aditivi alimentari autorizați pentru utilizare în aromele alimentare și condițiile de utilizare a acestora.
(2)
Lista respectivă poate fi modificată în conformitate cu procedura comună prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
O cerere de autorizare a utilizării esterilor zaharozei cu acizi grași (E 473) ca emulgator în arome a fost prezentată la data de 20 august 2008 și a fost pusă la dispoziția statelor membre.
(5)
Emulgatorii sunt necesari pentru stabilizarea uleiului aromat atunci când acesta este adăugat în băuturi pe bază de apă. Fără adăugarea unui emulgator, uleiul aromat nu ar fi solubil și ar rămâne la suprafața băuturii ca un inel uleios. Acest fapt împiedică dispersia uniformă a aromei în băutură și sporește expunerea acesteia la oxigen, ceea ce duce la reducerea acceptabilității organoleptice. Totodată, elaborarea de băuturi clare este extrem de dificilă în acest caz. Aceste inconveniente pot fi depășite într-o anumită măsură prin utilizarea uleiurilor spălate; cu toate acestea, uleiurile respective au o acceptabilitate organoleptică redusă. Utilizarea esterilor zaharozei cu acizi grași permite obținerea de băuturi clare, cu o funcționalitate sporită a aromei adăugate.
(6)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa III la Regulamentul (CE) nr. 1333/2008.
(7)
Autoritatea Europeană pentru Siguranța Alimentară a emis un aviz privind esterii zaharozei cu acizi grași (E 473) și a stabilit o doză zilnică acceptabilă (DZA) de 40 mg/kg greutate corporală/zi (3). Expunerea la esteri ai zaharozei cu acizi grași ca urmare a utilizării suplimentare propuse în băuturile răcoritoare aromatizate clare reprezintă mai puțin de 0,1 % din DZA (4). Luând în considerare faptul că expunerea cauzată de utilizarea suplimentară a acestui aditiv este neglijabilă în comparație cu DZA, această utilizare suplimentară a esterilor zaharozei cu acizi grași (E 473) nu este susceptibilă de a avea un efect asupra sănătății umane.
(8)
Prin urmare, este adecvată autorizarea utilizării esterilor zaharozei cu acizi grași (E 473) ca aditiv alimentar în arome clare pentru băuturile aromatizate pe bază de apă.
(9)
Prin urmare, anexa III la Regulamentul (CE) nr. 1333/2008 ar trebui modificată în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa III la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 august 2013.

Labels: 0
3
17